Higgo wen by Serengeti; Ritchie ook bly | Netwerk24
23 Februarie 2020 20:15
Garrick Higgo het Sondag by die Serengeti-landgoed buite Kempton Park die Sonskynreeks se Toerkampioenskap met een hou gewen. Hier speel hy ’n naderhou in die derde ronde. Foto: Gallo Images
Garrick Higgo het Sondag by die Serengeti-landgoed in Kempton Park die Sonskynreeks se Toerkampioenskap en die toekenning as die beste jong gholfspeler gewen, maar daar was byna ewe veel vreugde vir JC Ritchie, wat 32ste geëindig het.
Ritchie was in ’n taai tweestryd met Danie van Tonder gewikkel om as die Sonskynreeks se geldwenner gekroon te word.
Van Tonder het 73 houe in die laaste ronde aangeteken en saam met Brandon Stone 10de geëindig, nege houe agter Higgo.
Maar dit was nie genoeg om Ritchie as voorloper op die geldwennerslys in te haal nie.
Congratulations @garrick_higgo for winning the #SerengeriTourChamps and the Bobby Locke Trophy as the Rookie of the Year.????#Gr8nessBeginsHere #SunshineTour #SerengeriTourChamps pic.twitter.com/2fimdkWcJB
— Sunshine Tour (@Sunshine_Tour) February 23, 2020
Die jong Higgo (hy word 21 in Mei) het op 269 houe, 19 onder die baansyfer, geëindig. Dit was een hou beter as Haydn Porteous (270) in die tweede plek.
Thriston Lawrence was derde (271), met Ockie Strydom vierde (272).
Higgo het Sondag een hou agter Strydom afgeslaan.
Hy het die eerste nege putjies in 33 houe voltooi sonder om ’n hou aan syfer af te staan.
Lawrence het tydelik die voortou geneem voordat Higgo twee voëltjies en ’n arend (asook ’n brouhou) behaal het om die ronde in 66 houe te voltooi en die titel te verower.
* Ritchie sal nou ’n uitnodiging ontvang na vanjaar se Britse Ope, die Nedbank-uitdaagtoernooi by Sun City en die Alfred Dunhill-linkstoernooi in Skotland. – Sportredaksie, Sonskynreeks
Meer oor: Sonskynreeks | Gholf | Jc Ritchie
Oos wes, tuis bes vir Ockie